UNIQ:ลุ้นผลงานไตรมาส 4/59 ยังเด่น ชูฐานะการเงินแกร่งแนะซื้อเป้า 22.5 บ.
UNIQ:ลุ้นผลงานไตรมาส 4/59 ยังเด่น ชูฐานะการเงินแกร่งแนะซื้อเป้า 22.5 บ.
31 ม.ค. 2560

บล.เมย์แบงก์ กิมเอ็ง ระบุในบทวิเคราะห์วันนี้(31ม.ค.) ว่า บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ คาดผลประกอบการไตรมาส 4/59 จะมีกำไรสุทธิที่โดดเด่น และทำสถิติสูงสุดใหม่ต่อประมาณ 270 ล้านบาท เพิ่มขึ้นจากไตรมาสก่อน 1%เทียบไตรมาสก่อนหน้า และ จากปีก่อน 18%เทียบช่วงเดียวกันของปีก่อน
โดยได้แรงหนุนสำคัญจาก ความคืบหน้าของงานก่อสร้างโครงการต่างๆ เช่น รถไฟฟ้าสายสีแดงสัญญา 1, รถไฟฟ้าสายสีเขียว สัญญา 2, ถนนต่อเชื่อม ถนนราชพฤษ์-ถนนกาญจนาภิเษก  ทำให้ยอดรับรู้รายได้อยู่ในระดับสูง 3,550 ล้านบาท (-6%เทียบไตรมาสก่อนหน้า, +10%เทียบช่วงเดียวกันของปีก่อน) และ  อัตรากำไรขั้นต้น คาดจะอยู่ในเกณฑ์ดี 16.7% เทียบกับ 15.8% ในไตรมาสก่อน และ 16.6% ในปีก่อน  รวมแล้วปี 2559 จะเป็นปีที่ UNIQ มีผลประกอบการที่โดดเด่น ทำสถิติสูงสุดใหม่  มียอดรับรู้รายได้ 12,222 ล้านบาท โต 21% และ มีกำไรสุทธิเท่ากับ 882 ล้านบาท เติบโต 24%
UNIQ มีงานในมือ ณ สิ้นปี 2559 ประมาณ 2 หมื่นล้านบาท  ล่าสุดในเดือน ธ.ค. ปี 2559 UNIQ ชนะการประกวดราคาจ้างก่อสร้างงานโยธาโครงการรถไฟฟ้าสายสีส้มส่วนตะวันออกช่วงศูนย์วัฒนธรรม แห่งประเทศไทย-มีนบุรี (สุวินทวงศ์) สัญญาที่ 4  และ 6 ด้วยราคา 9,999 ล้านบาท และ 3,750 ล้านบาท ตามลำดับ  และ คาดจะลงนามในสัญญาได้ประมาณเดือน ก.พ.-มี.ค. 2560 ซึ่งจะทำให้ Backlog UNIQ เพิ่มขึ้นเป็น 3.4 หมื่นล้านบาท นอกจากนี้ เดือน มี.ค. 2560 จะรู้ผลการประกวดราคารถไฟทางคู่ 5 เส้นทางมูลค่ารวม 97,782 ล้านบา
ซึ่ง UNIQ คาดหวังจะได้งานอย่างน้อย 1 เส้นทาง  และในไตรมาส 1/60 นี้คาดครม.จะอนุมัติโครงการรถไฟฟ้าสายม่วงใต้มูลค่าโครงการรวมประมาณ 1.3 แสนล้านบาท  แนวโน้มปี 2560 คงประมาณการแบบอนุรักษ์นิยม ประเมินยอดรับรู้รายได้ 12,500 ล้านบาท เติบโต 2% และ มีกำไรสุทธิเท่ากับ 970 ล้านบาท เติบโต 10% ทำสถิติสูงสุดใหม่ต่อ
UNIQ มีฐานะการเงินที่แข็งแกร่งสัดส่วนหนี้สินสุทธิต่อทุนต่ำ 0.76 เท่า สามารถรองรับการเติบโตในอนาคต ประเมินราคาเป้าหมายในปี 2560 เท่ากับ 22.5 บาท บนฐาน Average P/E + 1SD = 25x คงแนะนำ TRADING BUY